CELEX: 52014PC0055
Language: lv
Date: 2014-01-29
Title: Priekšlikums PADOMES ĪSTENOŠANAS LĒMUMS, ar ko groza Īstenošanas lēmumu 2011/344/ES par Savienības finanšu palīdzības piešķiršanu Portugālei

|
			
		
		
		52014PC0055
		
			Priekšlikums PADOMES ĪSTENOŠANAS LĒMUMS, ar ko groza Īstenošanas lēmumu 2011/344/ES par Savienības finanšu palīdzības piešķiršanu Portugālei /* COM/2014/055 final - 2014/0028 (NLE) */
			
				
		
		
			
			   	PASKAIDROJUMA RAKSTS
Pēc
Portugāles lūguma Padome 2011. gada 17. maijā
piešķīra Portugālei finanšu palīdzību (Padomes
Īstenošanas lēmums 2011/344/ES), lai atbalstītu
spēcīgu ekonomikas un finanšu reformu programmu, kuras
mērķis ir atjaunot uzticību, ļaut ekonomikai atkal
uzsākt ilgtspējīgu izaugsmi un nodrošināt finansiālo
stabilitāti Portugālē, eurozonā un Eiropas
Savienībā.
Saskaņā ar Lēmuma 2011/344/ES
3. panta 10. punktu Komisija kopā ar SVF un sadarbībā
ar ECB ir veikusi desmito pārskatu, lai novērtētu progresu
pieņemto pasākumu īstenošanā, kā arī to
efektivitāti un ekonomisko un sociālo ietekmi. 
Ņemot vērā nesenās
ekonomiskās, fiskālās un finanšu norises un politikas
pasākumus, Komisija uzskata, ka ir vajadzīgas dažas izmaiņas
palīdzības pamatā esošajos ekonomikas politikas
nosacījumos, lai nodrošinātu programmas mērķu sasniegšanu,
kā izskaidrots ierosināto Padomes Īstenošanas lēmuma
grozījumu apsvērumos.
2014/0028 (NLE)
Priekšlikums
PADOMES ĪSTENOŠANAS LĒMUMS,
ar ko groza Īstenošanas lēmumu 2011/344/ES
par Savienības finanšu palīdzības piešķiršanu
Portugālei
EIROPAS SAVIENĪBAS PADOME,
ņemot vērā Līgumu par
Eiropas Savienības darbību, 
ņemot vērā Padomes 2010. gada
11. maija Regulu (ES) Nr. 407/2010, ar ko izveido Eiropas
finanšu stabilizācijas mehānismu[1],
un jo īpaši tās 3. panta 2. punktu,
ņemot vērā Eiropas Komisijas
priekšlikumu,
tā kā:
(1)       Pēc Portugāles
lūguma Padome 2011. gada 17. maijā ar Padomes
Īstenošanas lēmumu 2011/344/ES[2]
piešķīra Portugālei finanšu palīdzību. Šāda
finanšu palīdzība tika piešķirta, lai atbalstītu
spēcīgu ekonomikas un finanšu reformu programmu („programma”), kuras
mērķis ir atjaunot uzticību, ļaut ekonomikai atkal
uzsākt ilgtspējīgu izaugsmi un nodrošināt finansiālo
stabilitāti Portugālē, eurozonā un Savienībā.
(2)       Saskaņā ar
Īstenošanas lēmuma 2011/344/ES 3. panta 10. punktu
Komisija kopā ar Starptautisko Valūtas fondu (SVF) un
sadarbībā ar Eiropas Centrālo banku (ECB) no 2013. gada 4. decembra
līdz 16. decembrim ir veikusi desmito pārskatu par
Portugāles iestāžu panākto progresu to pasākumu
īstenošanā, kuri pieņemti saskaņā ar programmu.
(3)       2013. gada trešajā
ceturksnī turpinājās pozitīva IKP ceturkšņa izaugsme,
un īstermiņa rādītāji liecina par prognozēto
ekonomikas atlabšanu. Raugoties uz attīstību pa gadiem, vēl aizvien
paredzams, ka 2013. gadā reālais IKP samazināsies par 1,6 %,
taču 2014. un 2015. gadā tas palielināsies, sasniedzot
attiecīgi 0,8 % un 1,5 % izaugsmi. Arī darba tirgus
perspektīvas ir uzlabojušās, tomēr bezdarba līmenis
vēl joprojām ir augsts – paredzams, ka 2014. gadā tas
sasniegs savu augstāko punktu, proti, 16,8 %, un pēc tam
pakāpeniski samazināsies. Negatīvie riski attiecībā uz
makroekonomisko perspektīvu saglabājas, jo prognozētā
atlabšana ir lielā mērā atkarīga no tirdzniecības un
finanšu tirgu pozitīvas attīstības, kas ir arī
atkarīga no situācijas Eiropā kopumā.
(4)       Līdz 2013. gada
novembrim salīdzinājumā ar to pašu laikposmu
iepriekšējā gadā valsts kases deficīts ir samazinājies
par 0,25 % no IKP (neskaitot ārkārtas faktorus), jo
ieņēmumu pieaugums pārsniedza izdevumu pieaugumu. Nodokļu
ieņēmumu pieauguma paātrinājums atspoguļo
ekonomiskās aktivitātes atveseļošanos pēdējos
mēnešos, kā arī nodokļu administrācijas uzlaboto
efektivitāti, jo īpaši krāpšanas apkarošanā. Izdevumu
jomā budžeta izpilde kopumā atbilst otrā papildu budžeta
mērķiem.
(5)       Vispārējās
valdības budžeta deficīta mērķis, kas 2013. gadā
ir 5,5 % no IKP (neskaitot banku rekapitalizāciju), visticamāk,
tiks sasniegts, un deficīts varētu būt pat mazāks nekā
paredzētais mērķis. Tas saistīts
ar to, ka gada pēdējos mēnešos ir īstenojušies
pozitīvie riski, savukārt vairums negatīvo risku ir
samazinājušies. Jo īpaši paredzams, ka nodokļu
iekasēšanas apmērs pārsniegs otrajā papildu budžetā
noteiktos netiešos mērķus. Turklāt vienreizējās
parādu regulēšanas shēmas ienesīgums bija par aptuveni 0,3 %
no IKP lielāks, nekā tika plānots; šīs 2013. gada
beigās ieviestās shēmas mērķis ir atgūt
nodokļu un sociālā nodrošinājuma iemaksu parādus.
Paredzams, ka arī ES fondu apgūšana būs labāka, nekā
iepriekš prognozēts. Turklāt ir samazināti negatīvie riski
saistībā ar publiskā un privātā sektora
partnerības līgumu pārskatīšanu. Tomēr daži
negatīvie riski joprojām pastāv, proti, ieņēmumi no
īpašuma nodokļiem ir mazāki par prognozēto, vienlaikus
nevar izslēgt, ka tiks pārsniegti specifiski izdevumu posteņi,
jo īpaši personāla izmaksu, starppatēriņa un pensiju
pabalstu jomā.
(6)       2014. gada valsts
budžets un pārējie papildinošie tiesību akti atbilst
deficīta mērķim 2014. gadā, proti, 4 % no IKP.
Mērķa sasniegšanai tiek īstenoti konsolidācijas
pasākumi, kas ir aptuveni 2,3 % no IKP un arī kompensē
budžeta spiedienu un nepieciešamību atjaunot pagaidu budžeta
piešķīrumu 2014. gadam. Pasākumiem galvenokārt ir
pastāvīgs raksturs, un to pamatā ir izdevumu ietaupījumi.       
Vairākums konsolidācijas pasākumu 2014. gadā –
apmēram 1,8 % no IKP – izriet no publiskā sektora izdevumu
pārskatīšanas, kas tika veikta iepriekšējā gadā ar
mērķi palielināt taisnīgumu un efektivitāti
sociālo pārvedumu piešķiršanā un sabiedrisko pakalpojumu
sniegšanā. Svarīgākie publiskā sektora izdevumu
pārskatīšanas pasākumi tiks īstenoti trijās
galvenajās jomās:
(a)          
algu izdevumu ierobežošana publiskajā
sektorā, ko panāk, samazinot darba ņēmēju skaitu
publiskajā sektorā, vienlaikus palielinot kvalificētāku
darba ņēmēju īpatsvaru, proti, izmantojot
pārkvalifikācijas programmu un brīvprātīgas darba
attiecību pārtraukšanas shēmu; publiskā un
privātā sektora darba noteikumu turpmāka tuvināšana un algu
skalas pārskatīšana, kā arī algas piemaksu
racionalizācija; darba ņēmēju iemaksu palielināšana
īpašajās veselības apdrošināšanas shēmās, lai
panāktu šo sistēmu pašfinansēšanu;
(b)         
valsts pensiju izdevumu ierobežošana, ņemot
vērā nepieciešamību no jauna izvērtēt šo izdevumu
ilgtspēju demogrāfiskās attīstības kontekstā, vienlaikus
aizsargājot vismazākās pensijas, ko panāk, paaugstinot
likumā noteikto pensionēšanās vecumu ar ilgtspējas faktora
izmaiņu palīdzību; „ārkārtas solidaritātes
iemaksas” pārskatīšana, pazeminot minimālo progresīvās
likmes piemērošanas slieksni, kā arī augstāko likmju
piemērošanas robežvērtības; apgādnieka zaudējuma
pensiju racionalizācija attiecībā gan uz civildienesta
ierēdņu pensiju (CGA) režīmu, gan vispārējo
pensiju režīmu; politiķu mūža pensiju samazināšana;
(c)          
ar starppatēriņu un izdevumu programmām
saistīti ietaupījumi nozaru ministrijās.
(7)       Lai sasniegtu deficīta
mērķi 4 % apmērā no IKP, publiskā sektora
izdevumu pārskatīšanas pasākumu kopumu papildina citi
pastāvīgi ieņēmumu jomas pasākumi ar mazāku
ienesīgumu, kuri sasniedz 0,4 % no IKP un kuru mērķis ir
vēl vairāk uzlabot pašreizējās nodokļu un pabalstu
struktūras efektivitāti un taisnīgumu. Turklāt tiks
īstenoti vairāki vienreizēji pasākumi (0,2 %
apmērā no IKP), kuri ar uzviju kompensēs izmaksas, ko radīs
vienreizēji sākotnēji maksājumi pēc tādas darba
attiecību pārtraukšanas shēmas ieviešanas publiskajā
sektorā, kuras pamatā ir savstarpēja vienošanās.
(8)       Lielākā daļa
no iepriekš minētajiem pasākumiem tika pieņemti ar 2014. gada
budžeta likumu vai veicot izmaiņas konkrētajos tiesību aktos. Daži
no paredzētajiem konsolidācijas pasākumiem līdz šim
vēl nav pilnībā pieņemti tiesību aktu veidā. Šie
pasākumi cita starpā ir stingrāku nosacījumu ieviešana
apgādnieka zaudējuma pensiju saņemšanai (papildus
kompensācijas likmju izmaiņām gadījumos, kad šīs
pensijas tiek apvienotas ar citām pensijām); tiešsaistes
azartspēļu licenču pārdošana; pasta sabiedrības (CTT)
veselības fonda pārnešana uz vispārējo valdību un
ostas ekspluatācijas koncesiju pārdošana.
(9)       Parlaments 2013. gada
decembrī apstiprināja uzņēmumu ienākuma nodokļu
(UIN) visaptverošu reformu, kuras mērķis ir sekmēt
vienkāršošanu, kā arī palielināt Portugāles
uzņēmumu internacionalizāciju un konkurētspēju; šī
reforma stājās spēkā 2014. gada 1. janvārī.
Viens no galvenajiem reformas elementiem ir standarta UIN likmes
samazināšana no 25 % līdz 23 %, kā arī
samazināta 17 % likme, kas piemērojama mazo un vidējo
uzņēmumu ar nodokli apliekamo ienākumu pirmajiem EUR 15 000.
Ar nodokli apliekamajai peļņai, kas pārsniedz 35 miljonus
euro, papildus jau esošajiem papildnodokļiem tiks piemērots trešais
valsts papildnodoklis 7 % apmērā. Citi svarīgi reformas
noteikumi ir nodokļu atvieglojumu pārskatīšana, izmaiņas
attiecībā uz dividenžu un kapitāla pieauguma aplikšanu ar
nodokļiem, uzņēmumu grupu aplikšanu ar nodokļiem un
nemateriālo aktīvu režīmu, kapitāldaļu nodokļu
atbrīvojumu shēmas ieviešana, tā laikposma pagarinājums,
kurā zaudējumus var pārcelt uz nākotni, un turpmāka
procentu atskaitāmības ierobežošana.
(10)     Paredzams, ka parāda
attiecība pret IKP 2013. gadā sasniegs savu augstāko
punktu, paliekot zem 129,5 %, un pēc tam samazināsies.
Parāda atmaksas profila augšupvērstā –
salīdzinājumā ar apvienoto astoto un devīto pārskatu –
pārskatīšana lielā mērā ir izskaidrojama ar to, ka,
neraugoties uz labāku nekā paredzēts budžeta izpildi,
ievērojami palielinājās Valsts kases bilances pārpalikums,
kā arī ar to, ka Sociālā nodrošinājuma
stabilizācijas fonds atlika uz 2014. gadu dažas īstermiņa
darbības parāda samazināšanai. Tādējādi tiek
prognozēts, ka neto parāds – neskaitot IGCP skaidras naudas
noguldījumus – sasniegs aptuveni 120 % no IKP, kas ir nedaudz
mazāk par pēdējā pārskatā prognozēto
līmeni. Vispārējās valdības parāda
attiecības pret IKP paredzamo samazināšanos, kas sāksies 2014. gadā,
veicinās prognozētā ekonomikas atlabšana, kā arī
skaidras naudas noguldījumu sarukums un tas, ka Sociālā
nodrošinājuma stabilizācijas fonds īstenos īstermiņa
darbības parāda samazināšanai.
(11)     Budžeta korekcijas procesu
papildina virkne fiskālu strukturālo pasākumu, kuru mērķis
ir pastiprināt kontroli pār valdības izdevumiem un uzlabot
ieņēmumu iekasēšanu. Budžeta pamatlikuma
vērienīgā reforma virzās uz priekšu vairākās
svarīgās jomās. Tomēr, ņemot vērā reformas
mērogu un nepieciešamību organizēt plaša mēroga
apspriešanos ar visām attiecīgajām ieinteresētajām
personām, ir paredzams, ka process norisināsies divos posmos.
Ierobežojot jaunu kavētu maksājumu uzkrāšanos, jaunā
saistību kontroles sistēma jau sniedz rezultātus, tomēr
tās īstenošana ir stingri jāuzrauga, lai nodrošinātu to, ka
pieejamais finansējums sedz saistības. Tiks izveidota darba grupa,
lai izvērtētu un uzlabotu šo procesu. Valsts pārvaldē tiek
īstenotas reformas, lai modernizētu un racionalizētu nodarbinātību
un struktūras valsts sektorā. Turpinās reformas, lai ieviestu
modernu atbilstības riska pārvaldības modeli ieņēmumu
administrēšanas jomā. Nesen tika izveidota jauna nodaļa riska
novērtēšanai, kas drīzumā sāks darbu, galvenokārt
pievēršoties tam, lai uzlabotu konkrētu nodokļu
maksātāju grupu (piemēram, pašnodarbinātu personu un
ļoti turīgu privātpersonu) saistību izpildi. Dažas citas
reformas, piemēram, vietējo nodokļu iestāžu skaita
samazināšana, ir aizkavējušās. Kaut arī publiskā un privātā
sektora partnerības (PPP) līgumu pārskatīšanā ir
gūti panākumi, to nevarēja pabeigt līdz 2013. gada
beigām. Tomēr 2014. gadā un turpmākajos gados ir
paredzami ievērojami ietaupījumi. Valsts uzņēmumi (VU)
līdz 2012. gada beigām vidēji bija panākuši
līdzsvarotus darbības rezultātus, un ir paredzētas papildu
reformas, lai nepieļautu šo uzņēmumu darbības
rezultātu atkārtotu pasliktināšanos. Labi panākumi ir
gūti privatizācijas jomā, un ieņēmumi no
privatizācijas pārsniedz programmā paredzēto
mērķi. Reformas veselības aprūpes nozarē rada
ievērojamus ietaupījumus, un to īsten­ošana kopumā
turpinās atbilstīgi mērķiem.
(12)     Politikas īstenošana un
reformas veselības aprūpes nozarē turpinās un rada
ietaupījumus efektivitātes palielinājuma rezultātā.
Kopš 2010. gada ir ievērojami samazināts konsolidētais
deficīts šajā nozarē. Tomēr atlikušais kavēto
maksājumu uzkrājums, ierobežotās iespējas
attiecīgajā budžeta pozīcijā un darbaspēka izmaksas,
kas palielinājās 13. un 14. prēmiju maksājuma
atjaunošanas dēļ, spieda iestādes paātrināt
pašreizējās reformas. Lielā kavēto maksājumu
uzkrājuma eksistence ir būtiski (taču ne tikai) saistīta ar
to, ka pastāvīgi nepietiek finansējuma, lai apmaksātu
valsts slimnīcu sniegtos pakalpojumus. Iestādes saglabā
apņēmību, lai īstenotu iesākto slimnīcu reformu
un turpinātu precizēt pasākumu kopumu, kas attiecas uz
zālēm, centralizētu iepirkumu un primāro veselības
aprūpi.
(13)     Banku kapitāla
rādītāji pietiekamā mērā turpināja atbilst
Eiropas Banku iestādes noteiktajām kapitāla rezervēm,
kā arī pamata 1. līmeņa kapitāla programmas
mērķim 10 % apmērā. Šīs kapitāla rezerves
paliek pienācīgas arī tad, ja banku pašu kapitāla
novērtējumam izmanto jaunās Kapitāla prasību
direktīvas (CRD IV) noteikumus. Šie jaunie kapitāla
noteikumi tiek piemēroti no 2014. gada janvāra ar
robežvērtību, kas noteikta 7 % apmērā no 1. līmeņa
pamata kapitāla rādītāja. Aizdevumu un noguldījumu
attiecība banku sistēmā ir 120,7 %, un līdz 2014. gada
beigām tā, visdrīzāk, turpinās samazināties; jau
tagad dažas bankas ir zem šīs robežvērtības. Pastāvīgi
tiek pastiprināti centieni dažādot uzņēmumu
finansējuma avotus. Balstoties uz 2013. gadā veiktās
ārējās revīzijas ieteikumiem attiecībā uz
pašreizējām valdības finansētajām
kredītlīnijām, iestādes īsteno pasākumus, kuru
mērķis ir uzlabot šo instrumentu darbību un
pārvaldību, tostarp risku pārvaldības iespējas un
praksi. Ir ieviests un pilnībā darbojas tiesiskais regulējums,
kas attiecas uz jauniem parādu pārstrukturizācijas
instrumentiem, kuri pievēršas mājsaimniecībām un kuru nolūks
ir parādu atmaksa bezstrīda kārtībā. Tāpat tiek
izvērtēta uzņēmumu maksātnespējas un parādu
piedziņas likuma grozījumu ietekme, jo tagad darbojas jaunie
parādu pārstrukturizācijas un parādu piedziņas
mehānismi. Pašlaik tiek pabeigts krīzes pārvaldības
instrumentu kopums. Banku noregulējuma fonds darbojas, ir ieviestas
agrīnas iejaukšanās pilnvaras un ir grozīts likums par
rekapitalizāciju, lai ņemtu vērā Komisijas paziņojumu
par valsts atbalsta noteikumu piemērošanu atbalsta pasākumiem banku
labā saistībā ar finanšu krīzi[3]. Lai labāk
apmierinātu MVU finansējuma vajadzības, tiek īstenots
plāns valsts garantiju sistēmas efektivitātes un
pārvaldības uzlabošanai.
(14)     Veiksmīgi tiek
īstenotas izaugsmi un konkurētspēju veicinošas
strukturālās reformas. Iestādes ir pieņēmušas papildu
pasākumus bezdarba līmeņa samazināšanai un darba tirgus
efektivitātes uzlabošanai, tostarp pastiprinātus aktivizācijas
politikas pasākumus un īstenošanas plānu attiecībā uz
garantiju jauniešiem. Pēc tam, kad Darba kodeksā iekļautā
pamatotas atlaišanas definīcija tika pasludināta par neatbilstošu konstitūcijai,
pašlaik tiek sagatavota definīcijas pārskatīšana.
Izglītības jomā ir pieņemti papildu pasākumi,
gūstot kopumā apmierinošus panākumus.
(15)     Valdība apstiprināja
jaunu nodevu, kas 2014. gadā tiek piemērota
enerģētikas nozares operatoriem; šī nodeva cieši jāuzrauga,
lai nepieļautu sistēmas kropļojumus. Attiecībā uz
enerģijas tarifu parāda likvidēšanu un sistēmas
ilgtspējas nodrošināšanu ir vajadzīgas turpmākas reformas.
(16)     Telekomunikāciju un pasta
nozarē ir īstenoti pasākumi, lai panāktu atbilstību ES
noteikumiem un atbalstītu programmas mērķu sasniegšanu.
Universālo pakalpojumu sniedzēju atlase un ar saistošo operatoru
noslēgtā līguma pārskatīšana ir pozitīva
attīstība ceļā uz pilnīgu universālā
pakalpojuma direktīvas īstenošanu. To tiesību aktu
publicēšana, kuros ir noteikts satvars koncesijas līgumam ar pasta
pakalpojumu sniedzēju iekšzemē, saīsinās pašreizējo
koncesijas periodu, kā rezultātā palielināsies konkurence.
Iestādes joprojām ir apņēmušās palielināt
ilgtspēju un efektivitāti transporta nozarē.
(17)     Ir gūti panākumi
saistībā ar nozaru tiesību aktiem, kuru mērķis ir
saskaņot tos ar Pakalpojumu direktīvu, savukārt zināma
kavēšanās ir konstatējama, pieņemot būvniecības
nozares reglamentējošos noteikumus, grozītos arodorganizāciju
statūtus un iekšējos noteikumus, lai pieņemtu horizontālo
ietvarlikumu par sabiedriskajām profesionālajām
apvienībām. Iestādes ir apņēmušās vēl
vairāk uzlabot vienotā kontaktpunkta darbību.
(18)     Pēc jaunā
tiesiskā regulējuma pilnīgas īstenošanas pašlaik tiek veikts
pilsētas īpašumu īres līgumu reformas
novērtējums. Iestāžu mērķis ir pastiprināt
centienus, lai apkarotu nodokļu nemaksāšanu īres tirgū.
(19)     Tiek veidota jaunā valsts
regulatoru struktūra un tiek grozīti attiecīgie statūti, un
paredzams, ka drīzumā tie tiks pieņemti. Ir aizkavējusies
jauna izpildrīkojuma publicēšana, ar ko nosaka regulatoru iemaksas 2014. gadā.
(20)     Tiesu sistēmas reformas
turpinās atbilstoši plāniem. Panākumi ir gūti,
īstenojot tiesu iestāžu organizācijas likumu nolūkā
racionalizēt tiesu sistēmu, ir publicēts likums, ar ko
pastiprina tiesībaizsardzības iestāžu darbinieku un maksātnespējas
administratoru struktūru, un tiek pabeigta jauna ārpustiesas
procedūra, ar kuru izveido pirmstiesas šķirošanas posmu, lai bez
tiesas līdzdalības noteiktu un atrisinātu lietas. Ir gūti
panākumi saistībā ar pasākumiem licencēšanas vides
uzlabošanai un administratīvā sloga samazināšanai, pieņemot
tiesību normas, ar kurām racionalizē licencēšanas
procedūras tūrisma, rūpniecības un teritorijas
plānošanas nozarē. Norit darbs pie tiesību aktiem par
komerciālo licencēšanu, un tiek pārskatīts tiesiskais
regulējums attiecībā uz pilsētvidi un būvniecību.
(21)     Ņemot vērā šo
attīstību, būtu jāgroza Īstenošanas lēmums 2011/344/ES,
IR PIEŅĒMUSI ŠO LĒMUMU.
1. pants
Īstenošanas lēmuma 2011/344/ES 3. panta
8. un 9. punktu aizstāj ar šādiem:
„8. Saskaņā ar saprašanās
memorandā paredzētajiem noteikumiem Portugāle 2014. gada
laikā pieņem šādus pasākumus:
(1)                   
vispārējās valdības budžeta
deficīts 2014. gadā nepārsniedz 4 % no IKP. Šā
deficīta aprēķinā neņem vērā
iespējamās budžeta izmaksas banku atbalsta pasākumiem
valdības finanšu sektora stratēģijas kontekstā. Lai sasniegtu
šo mērķi, Portugāle veic konsolidācijas pasākumus
2,3 % apmērā no IKP, kā noteikts 2014. gada budžeta
likumā un papildinošajos tiesību aktos, kas pieņemti šajā
nolūkā;
(2)                   
papildus pašlaik pieņemtajiem pensiju
pasākumiem līdz 2014. gada marta beigām tiek grozīti
spēkā esošie tiesību akti par civildienesta ierēdņu
pensijas režīmu CGA, lai nodrošinātu, ka jaunie noteikumi par
ilgtspējas faktoru un tādējādi par paaugstināto
pensionēšanās vecumu tiek efektīvi piemēroti arī šim
režīmam; 2014. gada laikā Portugāle pašlaik
īstenotās strukturālās pensiju reformas ietvaros
izstrādā arī jaunus visaptverošus pasākumus, lai
nodrošinātu pensiju ilgtspēju, vienlaikus pastiprinot taisnīguma
principus
(3)                   
lai kontrolētu izdevumu iespējamu
pārsniegšanu, valdība cieši uzrauga ministriju izdevumu
maksimālā apjoma ievērošanu, izstrādājot ikmēneša
ziņojumus Ministru padomei;
(4)                   
Portugāle steidzami definē un ievieš
paredzētās izmaiņas apgādnieka zaudējuma pensiju
saņemšanas nosacījumos, kā arī tiešsaistes
azartspēļu licenču pārdošanas nosacījumos.
Turklāt Portugāle izlēmīgi rīkojas, lai pārdotu
ostu ekspluatācijas koncesijas;
(5)                   
lai ievērotu fiskālās
konsolidācijas mērķus, uzņēmumu ienākuma
nodokļu visaptverošo reformu īsteno esošo budžeta līdzekļu
ietvaros;
(6)                   
saglabā „atturēšanās no
jebkādas darbības” noteikumu attiecībā uz nodokļu
izdevumiem centrālajā, reģionālajā vai
vietējā līmenī. Vēl vairāk pastiprina
centienus apkarot nodokļu nemaksāšanu un krāpšanu
attiecībā uz dažādiem nodokļu veidiem, cita starpā
uzraugot jauno e-rēķinu sistēmu. 2014. gada pirmajā
ceturksnī veic pētījumu par ēnu ekonomiku mājokļu
tirgū, lai meklētu veidus, kā ierobežot nodokļu
nemaksāšanu saistībā ar īres līgumiem;
(7)                   
gadījumā, ja izpaužas negatīvi
juridiski vai citi ar budžeta izpildi saistīti riski, Portugāle
īsteno augstas kvalitātes kompensācijas pasākumus, lai
sasniegtu deficīta mērķi;
(8)                   
laikposmā pēc 2014. gada
Portugāle panāk, ka vispārējās valdības budžeta
deficīts 2015. gadā nepārsniedz 2,5 % no IKP, un
nepieļauj iekšzemes nokavēto maksājumu uzkrāšanos.
Mērķa sasniegšanas stratēģija balstās uz dokumentu
„Valsts reforma”, kurā galvenā uzmanība ir pievērsta
sociālā nodrošinājuma ilgtspējai, valsts pārvaldes
reformai, lielākai efektivitātei veselības aprūpes un
izglītības jomā un vides nodokļiem. Lai veicinātu un
definētu reformas, pašreiz notiek plaša mēroga apspriedes ar
politiskajiem un sociālajiem partneriem. Šajā procesā gūtie
panākumi tiks izvērtēti vienpadsmitajā pārskatā,
un apzinātie pasākumi tiks atspoguļoti 2014. gada
fiskālās stratēģijas dokumentā. Lai atbilstu ES
budžeta sistēmas prasībām, šajā dokumentā iekļauj
arī informāciju par budžeta vidēja termiņa plāniem;
(9)                   
Portugāle veic papildu pasākumus, lai
vēl vairāk nostiprinātu savu valsts finanšu
pārvaldības sistēmu. Budžeta fragmentācija tiek
samazināta, ierobežojot budžeta vienību skaitu un pārskatot pašu
ieņēmumu klasifikāciju. Turpina piemērot validēšanas
un norēķinu stratēģiju kavēto maksājumu nomaksai,
un saistību kontroles likums tiek pilnībā īstenots
visās publiskā sektora struktūrās, lai novērstu jaunu
kavēto maksājumu rašanos. Portugāle pārskata Budžeta
pamatlikumu (BP), lai pilnībā transponētu attiecīgos ES
tiesību aktus. Turklāt Portugāle veic visaptverošāku BP
pārskatīšanu, lai racionalizētu budžeta apropriāciju
struktūru, palielinātu atbildību un vēl lielākā
mērā nostiprinātu valsts finanses vidēja termiņa
plānā. Portugāle nodrošina, ka pasākumus, kuru
mērķis ir īstenot jauno budžeta plānu centrālās
valdības līmenī, piemēro arī
reģionālajā un vietējā līmenī;
(10)               
Portugāle turpina reformu programmu
ceļā uz modernu un efektīvāku ieņēmumu
administrēšanu, kas atbilst starptautiskajai paraugpraksei. Portugāle
2014. gada pirmajā ceturksnī samazina pašvaldību
nodokļu iestāžu skaitu vismaz par 25 % un līdz 2014. gada
maijam – vēl par 25 %. To resursu apjomu, kas nodokļu
administrācijā ir paredzēti revīzijai, palielina vismaz par
30 % no kopējā darbinieku skaita. Nodokļu
administrācijas ietvaros tiek izveidota jauna nodokļu
maksātāju pakalpojumu nodaļa, kurā apvienoti dažādi
nodokļu maksātājiem paredzēti pakalpojumi. Riska
pārvaldības struktūrvienībai jābūt
pilnīgā darbgatavībā 2014. gada pirmajā
ceturksnī, sākotnēji veltot galveno uzmanību
mērķtiecīgiem projektiem, kuru nolūks ir uzlabot
pašnodarbinātu speciālistu un ļoti turīgu
privātpersonu saistību izpildi. Nodokļu saistību izpildi
uzrauga nepārtraukti;
(11)               
Portugāle turpina īstenot valsts
pārvaldes reformas. Pēc tam, kad divpadsmitā pārskata
ietvaros tika veikts visaptverošs izvērtējums par algu skalām
valsts pārvaldē, 2014. gada pirmajā pusē tiek
izstrādāta un līdz 2014. gada beigām pabeigta vienota
algu skala, kuras mērķis ir atalgojuma politikas racionalizācija
un konsekvence visos karjeras posmos. Šī algu skala aizstāj algu
pārskatīšanu, kas iekļauta 2014. gada budžeta likumā.
Turklāt, ņemot vērā pētījumu par skaidras naudas
piemaksām, Portugāle sagatavo ziņojumu par algu piemaksu
visaptverošu reformu. Līdz vienpadsmitajam pārskatam iesniedz
tiesību aktu projektu par vienotu piemaksas skalu;
(12)               
Portugāle publiskā sektora
pārvaldē pabeidz īstenot kopējo pakalpojumu stratēģiju;
(13)               
Portugāle pilnībā īsteno jauno
tiesisko un institucionālo PPP sistēmu. PPP līgumu
pārskatīšana notiek dažādās nozarēs, lai ierobežotu
šīs pārskatīšanas ietekmi uz budžetu. Ņemot vērā
jauno VU ietvarlikumu un saskaņā ar pastiprināto Finanšu ministrijas
kā akcionāra lomu, izveido tehnisku vienību VU uzraudzībai.
Valdība turpina savu visaptverošo VU pārstrukturēšanas
programmu, lai ilgtspējīgi panāktu līdzsvarotus
darbības rezultātus. Portugāles valdība turpina jau
uzsāktās privatizācijas;
(14)               
Portugāle iesniedz ziņojumu ar
šādiem mērķiem:
i)       apzināt dienestu un jurisdikciju
pārklāšanos starp centrālo un vietējo valdības
līmeni, kā arī citu trūkumu avotus, un
ii)      reorganizēt ministriju
decentralizēto dienestu tīklu (galvenokārt ar Lojas do
Cidadão (vienas pieturas aģentūru) tīkla un citu
risinājumu palīdzību), efektīvāk aptverot
ģeogrāfiskos reģionus un pastiprinot kopēju pakalpojumu un
digitālās pārvaldības izmantošanu;
(15)               
Portugāle nodrošina efektivitāti un
lietderīgumu veselības aprūpes sistēmā, turpinot racionāli
izmantot pakalpojumus un kontrolējot izdevumus, samazinot valsts izdevumus
par zālēm un novēršot kavētos maksājumus;
(16)               
Portugāle turpina slimnīcu tīkla
reorganizāciju un racional­izāciju, specializējot,
koncentrējot un samazinot slimnīcu sniegtos pakalpojumus un
apvienojot slimnīcu vadību un darbību, un nodrošina to, ka tiek
īstenots daudzgadu darbības plāns slimnīcu
reorganizācijai;
(17)               
pēc grozījumu pieņemšanas
Likumā 6/2006 par jaunajiem pilsētas īpašumu īres
līgumiem un dekrētlikumā, ar ko vienkāršo renovācijas
administratīvo procedūru, Portugāle veic visaptverošu
pārskatu par mājokļu tirgus darbību;
(18)               
ievērojot Konstitucionālās tiesas 2013. gada
20. septembra nolēmumu, Portugāle vienlaikus izstrādā
un īsteno tādus alternatīvus risinājumus darba tirgus reformas
jomā, kuriem ir līdzīga ietekme;
(19)               
makroekonomikas nelīdzsvarotības
novēršanas nolūkā Portugāle veicina tādas atalgojuma
sistēmas attīstību, kas atbilst mērķim sekmēt
darbvietu radīšanu un uzlabot uzņēmumu konkurētspēju.
Programmas darbības laikposmā minimālā alga tiek
palielināta tikai tad, ja to pamato norises ekonomikā un darba
tirgū;
(20)               
Portugāle turpina uzlabot savas aktīva
darba tirgus politikas efektivitāti saskaņā ar
novērtējuma ziņojumu un rīcības plānu valsts
nodarbinātības dienestu darbības uzlabošanai;
(21)               
Portugāle turpina īstenot savos
rīcības plānos izklāstītos pasākumus, lai
uzlabotu vidējās izglītības, kā arī
arodizglītības un apmācības kvalitāti; jo īpaši
valdība iesniedz plānus, ar kuriem nodrošina efektīvāku
sistēmu skolu finansēšanai, un izveido references
profesionālās skolas;
(22)               
Portugāle pabeidz pieņemt atlikušos
sektorālos grozījumus, kas vajadzīgi, lai pilnībā
īstenotu Eiropas Parlamenta un Padomes Direktīvu 2006/123/EK;
(23)               
Portugāle publicē ceturkšņa
ziņojumus par atgūšanas likmēm, uzņēmumu
maksātnespējas lietu izskatīšanas ilgumu un izmaksām,
nodokļu lietu izskatīšanas ilgumu un izmaksām, kā arī
izpildu tiesvedības lietu pabeigšanas koeficientu;
(24)               
Portugāle uzlabo
uzņēmējdarbības vidi, pabeidzot sāktās reformas
administratīvā sloga samazināšanai (pilnībā darboties
spējīgi vienoti kontaktpunkti, kas paredzēti
Direktīvā 2006/123/EK, un „nulles atļaujas” projekti),
tuvinot reglamentēto profesiju raksturlielumus ES direktīvām un
vēl vairāk vienkāršojot esošās licencēšanas
procedūras, noteikumus un citus ekonomiku apgrūtinošus
administratīvus slogus, kas ir būtisks šķērslis
saimnieciskās darbības attīstībai;
(25)               
Portugāle pabeidz ostu pārvaldes
sistēmas reformu, tostarp ostu ekspluatācijas koncesiju reformu;
(26)               
Portugāle īsteno pasākumus, kas
veicina transporta sistēmas darbību;
(27)               
Portugāle turpina transponēt ES
dzelzceļa nozares tiesību aktu paketes;
(28)               
Portugāle īsteno plānu, lai
izveidotu neatkarīgu uzņēmumu loģistikas pakalpojumu
sniegšanai gāzes un elektroenerģijas jomā;
(29)               
Portugāle īsteno piemērotus
pasākumus, lai likvidētu enerģijas tarifu parādu un
nodrošinātu valsts elektroenerģijas sistēmas ilgtspēju;
(30)               
valdība iesniedz Portugāles parlamentam
grozītos arodorganizāciju statūtus;
(31)               
Portugāle pieņem atbilstošos
grozījumus valsts regulatoru statūtos;
(32)               
Portugāle turpina atcelt
šķēršļus ienākšanai tirgū, mīkstināt
esošās atļauju saņemšanas prasības un samazināt
administratīvo slogu pakalpojumu nozarē;
(33)               
Portugāle publicē ceturkšņa
ziņojumus par atgūšanas likmēm, uzņēmumu
maksātnespējas lietu izskatīšanas ilgumu un izmaksām,
nodokļu lietu izskatīšanas ilgumu un izmaksām, kā arī
izpildu tiesvedības lietu pabeigšanas koeficientu;
(34)               
Portugāle pieņem būvniecības
likumus un citus sektorālos grozījumus, lai pilnībā
īstenotu Pakalpojumu direktīvu;
(35)               
Portugāle izvērtē fakultatīva naudas
līdzekļu uzskaites režīma ietekmi PVN jomā;
(36)               
Portugāle veic uzskaiti un
novērtējumu attiecībā uz to noteikumu izmaksām, kuri,
visticamāk, spēcīgāk ietekmēs ekonomikas darbību.
9. Lai atgūtu uzticību finanšu
sektoram, Portugāle tiecas saglabāt atbilstīgu kapitāla
līmeni savā banku nozarē un nodrošināt sakārtotu
procesu parādsaistību samazināšanai, ievērojot
saprašanās memorandā noteiktos termiņus. Šajā
saistībā Portugāle īsteno Portugāles banku nozares
stratēģiju, par ko panākta vienošanās ar Komisiju, ECB un
SVF, tā, lai tiktu saglabāta finanšu stabilitāte. Jo īpaši
Portugāle:
(1)                   
uzrauga banku pāreju uz jaunajiem
kapitāla noteikumiem, kas izklāstīti Kapitāla prasību
direktīvā IV (CRD IV), un nodrošina, ka
kapitāla rezervju līmenis arī turpmāk atbilst sarežģītajai
darbības videi;
(2)                   
iesaka bankām ilgtspējīgā
veidā stiprināt to nodrošinājumu rezerves;
(3)                   
vajadzības gadījumā arī
nākotnē apņemas sniegt turpmāku atbalstu banku
sistēmai, mudinot bankas rast privātus risinājumus,
savukārt saskaņā ar nesen grozītajiem ES noteikumiem par
valsts atbalstu Banku maksātspējas atbalsta mehānisma (BSSF)
līdzekļi ir pieejami turpmākam dzīvotspējīgu
banku atbalstam, ievērojot stingrus nosacījumus;
(4)                   
nodrošina banku nozares parādsaistību
līdzsvarotu un sakārtotu samazināšanu, kas joprojām ir
būtiski, lai pastāvīgi likvidētu finansējuma
nelīdzsvarotību un vidējā termiņā mazinātu
atkarību no Eurosistēmas finansējuma. Banku finansējuma un
kapitāla plānus pārskata reizi ceturksnī;
(5)                   
turpina stiprināt BdP (Banco de
Portugal) uzraudzības padomi, uzlabot tās uzraudzības
procesus, kā arī izstrādāt un ieviest jaunu
uzraudzības metodiku un instrumentus. Atbilstīgi ES līmenī
noteiktajam termiņam BdP pārskatīs standartus
attiecībā uz ienākumus nenesošiem aizdevumiem, lai sasniegtu
konverģenci ar attiecīgajos EBI tehniskajos standartos
iekļautajiem kritērijiem;
(6)                   
turpina katru ceturksni uzraudzīt
iespējamās banku kapitāla vajadzības, stresa
apstākļos piemērojot progresīvu pieeju, kā arī
integrējot jauno lejupējo spriedzes testu sistēmu kvalitātes
nodrošināšanas procesā, tādējādi ļaujot veikt
pārskatu par galvenajiem rezultātu virzītājspēkiem;
(7)                   
turpina racionalizēt valsts īpašumā
esošo CGD (Caixa Geral de Depósitos) grupu;
(8)                   
uztic konkursa procedūrā
izvēlētiem uzņēmumiem to BPN (Banco Português de
Negócios) kredītu pārvaldību, kuri pašlaik ir Parvalorem
turējumā, pilnvarojot šos uzņēmumus pakāpeniski
atgūt aktīvus, un nodrošina, ka laicīgi tiek pārdoti
meitasuzņēmumi un pārējo divu valstij piederošo īpašam
nolūkam dibināto sabiedrību aktīvi;
(9)                   
analizē banku sanācijas plānus un
sniedz sistēmai tādas vadlīnijas par sanācijas
plāniem, kuras atbilst attiecīgo EBI tehnisko standartu (projektam)
un plānotajai ES direktīvai par kredītiestāžu sanāciju
un noregulējumu, un sagatavo noregulējuma plānus, pamatojoties
uz banku iesniegtajiem ziņojumiem;
(10)               
pabeidz īstenot finanšu iestādēm
paredzētu sistēmu, kā iesaistīties mājsaimniecību
parādu ārpustiesas pārstrukturizācijā, un atvieglo
uzņēmumu parādu pārstrukturizācijas sistēmas
piemērošanu;
(11)               
sagatavo ceturkšņa ziņojumus par jauno
pārstrukturizācijas līdzekļu īstenošanu; balstoties uz
nesen veikto pētījumu, izvērtē alternatīvas, lai
paplašinātu to uzņēmumu sekmīgu sanāciju, uz kuriem
attiecas PER (īpašā palīdzības procedūra
uzņēmumiem, kas nonākuši nopietnās finansiālās
grūtībās) un SIREVE (uzņēmumu sanācijas
sistēma, izmantojot ārpustiesas vienošanās par
uzņēmumiem, kas nonākuši ekonomiskās
grūtībās vai kam ir nenovēršama vai faktiska
maksātnespēja);
(12)               
ar ceturkšņa ziņojumu palīdzību
turpina uzraudzīt uzņēmumu un mājsaimniecību augsto
parādsaistību līmeni, kā arī turpina īstenot
jauno parādu pārstrukturizācijas sistēmu, lai
nodrošinātu, ka tā darbojas pēc iespējas
efektīvāk;
(13)               
pamatojoties uz iesniegtajiem priekšlikumiem,
veicina uzņēmumu finansējuma alternatīvu
diversifikāciju, izstrādā un īsteno risinājumus, kas
uzņēmumiem sniedz finansējuma alternatīvas
salīdzinājumā ar tradicionāliem banku kredītiem, ko
panāk, izmantojot dažādus pasākumus, kuru mērķis ir
uzlabot uzņēmumu pieeju kapitāla tirgiem;
(14)               
uzlabo valdības finansēto
kredītlīniju darbību un pārvaldību, balsoties uz nesen
veiktās ārējās revīzijas rezultātiem. Īsteno
nesen pārskatīto plānu, kura mērķis ir uzlabot valsts
garantiju sistēmas (NGS) pārvaldību un padarīt
šīs shēmas efektīvākas, vienlaikus samazinot valsti
apdraudošos riskus;
(15)               
izveido attīstības finanšu iestādi (DFI),
kuras mērķis ir racionalizēt un centralizēt ES
struktūrfondu finanšu instrumentu atmaksājamās daļas
pārvaldību 2014.–2020. gada plānošanas periodā.
Iestāde nepieņem publiskus noguldījumus vai citus atmaksājamus
līdzekļus un neizsniedz tiešus aizdevumus.”
2. pants
Šis lēmums ir adresēts
Portugālei.
3. pants
Šo lēmumu publicē Eiropas
Savienības Oficiālajā Vēstnesī.
Briselē,
                                                                       Padomes
vārdā –
                                                                       priekšsēdētājs
[1]               OV L 118, 12.5.2010., 1. lpp.
[2]               Padomes Īstenošanas lēmums 2011/344/ES (2011. gada
17. maijs) par Savienības finanšu palīdzības
piešķiršanu Portugālei (OV L 159, 17.6.2011., 88. lpp.).
[3]               OV C 216,
30.7.2013., 1. lpp.